‘ไมเนอร์ฯ’รุกร่วมบริษัทใหม่บุกธุรกิจอาหาร
MINT ใช้บริษัทย่อยร่วมทุนตั้งบริษัทใหม่ รุกธุรกิจอาหาร
10 ส.ค. 2554

MINT ใช้บริษัทย่อยร่วมทุนตั้งบริษัทใหม่ รุกธุรกิจอาหาร 
นางปรารถนา มงคลกุล กรรมการบริษัท ไมเนอร์ อินเตอร์เนชั่นแนล (MINT) เปิดเผยว่า บริษัทได้ใช้บริษัทย่อยคือ Rajadamri Lodging Limited Lodging ร่วมจัดตั้งบริษัทร่วมทุนใหม่ คือ บริษัท ซูม่า กรุงเทพ ในสัดส่วน 51% ของทุนจดทะเบียน 16 ล้านบาท เพื่อประกอบธุรกิจ ภัตตาคาร อาหาร และเครื่องดื่ม
บริษัทย่อยดังกล่าวจะร่วมถือหุ้น จำนวน 81,600 หุ้น หุ้นละ 100 บาท เป็นเงิน 8.16 ล้านบาท ส่วนหุ้นที่เหลือ 49% ถือโดย Taddeo Trading Limited ประกอบธุรกิจโฮลดิง
ปัจจุบัน ธุรกิจโรงแรมมีการขยายธุรกิจมากขึ้น เพื่อกระจายความเสี่ยงทุกสภาวะโดยพุ่งเป้าไปธุรกิจอาหาร เพราะเป็นธุรกิจที่รายได้เติบโตดีและมีอัตรากำไรสูง 
ล่าสุด บริษัท โรงแรมเซ็นทรัลพลาซา (CENTEL) ได้ใช้บริษัทย่อยคือ บริษัท เซ็นทรัล เรสตอรองส์ กรุ๊ป ทุนเรียกชำระแล้ว 620 ล้านบาท เข้าไปลงทุนใน บริษัท เบทาโกร โอโตยะ (ไทยแลนด์) ซึ่งดำเนินธุรกิจร้านอาหารญี่ปุ่นภายใต้ชื่อ “โอโตยะ”
ด้าน บริษัท ไมเนอร์ฯ แจ้งว่า บริษัทย่อยชื่อ Hospitality Investment International (HIIL) ได้ให้ความช่วยเหลือทางการเงินแก่บริษัท Elewana Investment (EIL) ในการค้ำประกันเงินกู้ธนาคาร 6 ล้านเหรียญสหรัฐ และวงเงินให้ EIL กู้ 1 ล้านเหรียญสหรัฐ หรือเทียบเท่า 210 ล้านบาท ภายใน 1 ปี นับตั้งแต่วันที่ 5 ส.ค. 2554 เพื่อใช้สำหรับการลงทุนเกี่ยวกับโรงแรม และหรือปรับปรุงโครงการโรงแรมใหม่ในเคนยา ซึ่งถูกปรับปรุงโดยบริษัท Elewana Afrika